Програма – ЗЕЛЕНО ДВИЖЕНИЕ\nОснови на политиките на “Зелено движение”:\n„Зелено движение“ предприема активни действия по въвеждане на екологично образование, съдействие за развитието и прилагането на екотехнологии, подкрепа за местните власти и общности в техните инициативи за устойчиво развитие, насочване и стимулиране на научните и инженерни общности за налагане на екологично-съобразни технически подходи и решения.\nВ „Зелено движение“ разбираме устойчивото развитие като пълноценен социално-икономически модел, който осигурява благоденствие на днешните поколения и гарантира поне толкова обезпечен достъп до ресурси на бъдещите поколения.\nI. Стратегическа платформа\nОснови на политиките на “Зелено движение”\n1. Опазване на околната среда\nОбществото на една страна и нейното стабилно икономическо и социално развитие се базират на човешкото благо и на ресурсите, които го осигуряват. Ето защо е необходимо опазване и разумно ползване на природното богатство на планетата.\nБогатата и запазена природа на България е от голямо значение за природния баланс на целия европейски континент.\nЗа съхранението на това национално богатство „Зелено движение“ предприема активни действия по въвеждане на екологично образование, съдействие за развитието и прилагането на екотехнологии, подкрепа за местните власти и общности в техните инициативи за устойчиво развитие, насочване и стимулиране на научните и инженерни общности за налагане на екологично-съобразни технически подходи и решения.\n2. Устойчиво развитие\nСъщевременно съзнаваме, че това състояние не може да се постигне само на местно или национално ниво – то налага сътрудничество и координация в европейски и световен мащаб.\n„Зелено движение“ работи за създаването на работеща национална стратегия за устойчиво развитие, която да хармонизира националната политика в областта на икономиката, обществените отношения и околната среда със световно приетите изисквания за такова развитие.\nII. Развитие на демокрацията\n1.3. Развитие на демокрацията\n„Зелено движение“ не приема каквито и да било форми на тоталитаризъм, категорично осъждаме комунистическия режим и ще работим за развитието на съвременно демократично общество.\nУтвърждаване на парламентаризма\n„Зелено движение“ работи за качествено ново значение на Народното събрание като основна институция на демокрацията – чрез увеличаване прозрачността на работата му и участие на гражданите в инициирането и обсъждането на законопроекти. Ние оценяваме като евтин популизъм тенденцията за формиране на партии около отделни лидери, медийни звезди или бизнесмени без конкретна политическа идеология и управленска програма. Обявяваме се за завръщане на партиите с ясна идеология в политиката. „Зелено движение“ ще работи за утвърждаване на политическите партии като инструмент за формиране и изразяване на волята на гражданите. От „Зелено движение“ настояваме за ясно определени критерии при прозрачно държавно финансиране на предизборните кампании и разпределяне на средствата.\nКонтрол върху службите за сигурност и секретните служби\n„Зелено движение“ ще работи за постигане на регламентиран и постоянен парламентарен контрол върху службите за сигурност и секретните служби, разширяване и улесняване на достъпа до обществена информация.\nПамет за тоталитарното минало\nВ „Зелено движение“ настояваме за пълно отваряне на тоталитарните архиви и досиета на специалните служби отпреди 1989 г., както и осигуряване на тяхната публичност.\nГражданско образование в училище\n„Зелено движение“ ще работим за засилване ролята на програмите за възпитаване на младото поколение в ценностите и принципите на демокрацията и гражданското общество.\nОсновни екологични права\n„Зелено движение“ работим за признаване на статут на основни човешки права:\nправо на чист въздух\nправо на чиста вода\nправо на чиста околна среда\nВ „Зелено движение“ защитаваме правото на иск за защита от нарушения на екологичното законодателство за всеки гражданин срещу нарушителя и срещу противоправно бездействащите държавни институции, както и правото и практическо упражняване на регресен иск на държавата срещу всеки неин служител, причинил вредите, които са довели до отговорност на държавата. Ще инициираме създаването на съответното законодателство, което регламентира тези права.\nВ „Зелено движение“ считаме, че достъпът до обществена информация следва да бъде бърз, максимално улеснен и широкообхватен. Предлагаме либерална законодателна основа, осигуряваща прозрачно управление, своевременно публикуване в Интернет на всички документи от обществен интерес и за изграждане на култура на администрацията при предоставяне на информация и работа с граждани.\nРазширяване на пряката демокрация\n„Зелено движение“ работим за повече възможности за участие на гражданите при предварителното обсъждане на важни управленски решения, законопроекти, програми за развитие и др. Това участие следва да се реализира чрез референдуми, допитвания и обществени обсъждания. Необходимо е въвеждането на право на гражданите за законодателна инициатива.\nПромяна на конституцията\nВреме е за нов обществен договор, адекватен на времето на завършил преход и членство в Европейския съюз. Това означава промяна на посткомунистическата Конституция, действаща в момента.\nРоля на държавата\n„Зелено движение“ считаме, че императивите на пазарната икономика и либерализма могат да бъдат съвместими с определени форми на държавно регулиране, което е необходимо за компенсиране на областите, където принципите на пазара не действат, за включване на външните разходи и за осигуряване на по-справедливо разпределение на обществените услуги. „Зелено движение“ смятаме, че провежданата през прехода политика на ненамеса в икономическия живот е адекватна само за началния етап на възстановяване на пазарната икономика в България и по-нататъшното икономическо развитие е невъзможно без държавата да поеме своите отговорности за създаване на благоприятен бизнес-климат чрез подобряване на образованието, здравеопазването, социалната защита, съдебната система, законодателната и изпълнителната власт. Ние сме за държава, гарантираща правата и свободите на гражданите, поставена под техния демократичен контрол, включително и с широко използване на инструментите на пряката демокрация. На тази основа ще настояваме за изработване и приемане на нова Конституция на България.\n„Зелено движение“ сме за недопускане на всяка дискриминация, основана на етнически произход, вероизповедание, пол, възраст, здравен статус, сексуална ориентация и за активно участие на държавата в осигуряването на равни права за реализиране на индивида.\nПравосъдие и правоприлагане\nОсновна задача при изграждането на правовата държава е противодействието на корупционните практики и повишаването на ефективността на правораздавателните органи, както и привеждане на действащото национално законодателство в работещ за обществото вид.\nЗа тази цел ние ще съдействаме при:\nпротиводействието на корупционните практики в рамките на самата изпълнителна власт чрез създаване на механизми за прозрачност и отчетност;\nповишаване на ефективността на правораздавателните органи чрез създаване на инструменти за информиране на обществеността за резултатите от тяхната дейност и санкционирането на закононарушителите;\nпривеждане на действащото национално законодателство в работещ за обществото вид – чрез анализ на причините за неприлагане на законодателството и практика и предложения за промени в тях.\nЗащита от доминиране на корпоративни интереси\nПозицията на „Зелено движение“ е, че е необходимо въвеждане на стриктно анти-монополно законодателство със засилена защита на обществения интерес.\n„Зелено движение“ сме за зачитане на правото на всеки сам да избира и изповядва своето вероизповедание, основано на общочовешките ценности или на правото на атеизъм. Поддържаме недопускане на натрапване на което и да е вероизповедание и запазване на светския характер на образованието.\nПолицията в служба на гражданите\n„Зелено движение“ сме на мнение, че е необходимо категорично налагане на презумпцията, че основната дейност на полицията е защитата на гражданите от насилие и посегателства. Обявяваме се за нулева толерантност към полицейското насилие и превишаване на правата на полицията спрямо граждани.\nНашата цел е чрез тотална промяна в начините на управление на страната да се постигне добро управление в услуга на гражданите на България.\n„Зелено движение“ разглеждаме реализацията на доброто управление в следните няколко основни насоки:\nПовишаване качеството на администрацията\nОсновен принцип на политиката на „Зелено движение“ е финансово стимулиране за можещите и развиващите се професионално служители и нулева толерантност към недобросъвестните и некомпетентните.\nОткрита и прозрачна администрация\n„Зелено движение“ се обявяваме за пълна прозрачност във всички действия на администрацията и изкореняване на наследената традиция информация на граждани да се предоставя само след разрешение от началниците. „Зелено движение“ смятаме, че всички стопански субекти, които желаят да получат обществени средства или достъп до обществен ресурс, следва да приемат принципа на откритостта и съответно всяка информация, съобразена със Закона за личните данни, да бъде безусловно достъпна. Практиките за обслужване на „едно гише“ трябва да се превърнат от демонстрационни в действащи за цялата територия на страната. Наборът административни услуги, достъпни през интернет, трябва да се увеличава, а тяхното качество и капацитетът на обслужващите административни звена значително да се подобрят. Да се регламентира принципът на „Мълчаливото съгласие“ в работата на институциите на всички нива.\n„Зелено движение“ сме на позицията, че част от функциите по предоставяне на обществени услуги в съвременните държави могат да бъдат осъществявани много по-качествено, ефективно и легитимно от граждански структури. Ние подкрепяме разтоварването на държавната администрация от провеждане на редица политики и възлагането им на браншови организации, профсъюзи и неправителствени организации при пълна прозрачност на избора на последните и непрекъснат граждански контрол върху тях.\nИзготвянето и осъществяването на всички концесионни и инвестиционни проекти трябва да става при максимална обществена информираност и отчитане на икономическите, социални и екологични ползи и загуби. На етапа на проектиране и договаряне трябва да се дефинират ясно обществените ползи от проекта за целия му период, а също и работещи механизми и критерии за контрол; да се провеждат действителни обществени допитвания за проектните алтернативи и дейности.\nОбжалване на незаконните действия на администрацията\n„Зелено движение“ смятаме, че общественият интерес може най-добре да бъде защитен чрез въвеждането на „популярен иск“, т.е. право на всеки гражданин да може да атакува съдебно всяко решение на публичните органи, като ископодателят следва да доказва само, че е засегнат обществен интерес, а не че той или тя е лично заинтересован.\nЗа целта ние ще работим за:\nприемане на нов Закон за нормативните актове;\nнова организация на работата на Министерски съвет, според която при вземане на решения да има баланс между икономическите, социалните и екологичните институции;\nнова система на съгласуване на проектите за закони и други нормативни актове;\nликвидиране на практиката да се създават „мега-министерства“ или еклектични структури;\nсъздаване на държавни агенции с изпълнителни функции и ликвидиране на дублиращи структури в различните министерства;\nувеличаване прозрачността при подготовката на законодателни текстове и участие на обществеността на най-ранен етап от подготовката чрез обществени обсъждания на възможните конфликти;\nизборност на регионалните структури на управление (областни управители);\nсъздаване на консултативни органи за развитие на плановите региони;\nлустрация в прокуратурата, съдебната система и следствието;\nвъвеждане на действаща система за постоянен взаимен контрол между отделните власти – законодателна, съдебна и изпълнителна;\nпромяна на статута на националните радио и телевизия от държавни към обществени и контролирани от обществен съвет;\nпромяна на Закона за държавния бюджет с фиксирана времева рамка и публикуването му 30 дни преди внасянето му в парламента; административна реформа с намаляване броя на общините и по-ясно дефиниране на възможностите за самоуправление на отделните населени места:\nвъзлагане на управленските функции на изпълнителни агенции.\nВъв външнополитически аспект най-значимото предизвикателство пред България е утвърждаване на страната ни като активен, стабилен и отговорен член на Европейския съюз. Европейският съюз е общност от хора, споделящи ценности като мир, сътрудничество и устойчиво развитие, и „Зелено движение“ работи за това той да бъде водеща световна сила в борбата с климатичните промени, ядрената заплаха и бедността. В този контекст ние подкрепяме развитието и укрепването на институциите на Европейския съюз, така че той да се превърне в демократична федерация на равнопоставени държави, въз основа на стратегическите документи на ЕС – Лисабонската и Гьотеборгската стратегии. Превръщането на ЕС във водеща икономическа сила в света е възможно само при приоритетното опазване на всички компоненти на околната среда, чрез широкото прилагане на високите технологии, доброто образование и върховите научнотехнически открития.\n„Зелено движение“ подкрепяме разпространението на модела и ценностите на ЕС като световен пример за демокрация, стабилност и просперитет.\nСтраните в нашия регион\n„Зелено движение“ работим за запазване и развитие на ролята на България като стабилизиращ фактор на Балканите чрез политика на толерантност и подпомагане на страните от региона до покриването на критериите за членство в ЕС. Същевременно „Зелено движение“ настоява в хода на подготовката за еврочленство от тези страни да се изисква стриктно спазване на екологичните норми и практики на ЕС.\nЗаедно с това работим за запазване на естествените природни връзки – екологични коридори между съседни държави за съхраняване на биоразнообразието и стабилността на околната среда.\nГотови сме да предоставим опита на природозащитните организации от България, за да се избегнат злополучните практики с екологични катастрофи, причинени от лошо стопанисване на природните ресурси в обществения и частния сектор, на което е жертва страната ни през годините на интеграция в ЕС.\n„Зелено движение“ не сме безучастни към другите актуални въпроси на международната политика. Загрижени сме от наличието на значими количества ядрени оръжия и други оръжия за масово унищожение. Масовата индустриализация през XX в. е израз на стремежа на всички хора по Земята да живеят по-добре, да получават по-високи доходи, да живеят при по-добри условия на живот. Този стремеж е естествен, но когато не се отчита влиянието на индустриализацията върху околната среда, той е пагубен. Затова промените в климата и влошаването в качествата на околната среда са едни от най-големите заплахи за човешката цивилизация и няма друг въпрос, бил той икономически или политически, с по-голямо глобално значение във външната политика. С оглед на това считаме, че е необходимо да се обединят усилията на всички държави и да се постигнат нови споразумения, които да заместят неработещия Протокол от Киото. Съпротивата на някои водещи световни сили превръща тази задача в огромно предизвикателство, още повече, че подмяната на технологиите в световен мащаб в ключови отрасли като автомобилостроене, енергетика и металургия ще коства много средства и ще предизвика огромно социално напрежение. Само партия с подчертано екологично мислене като „Зелено движение“ би могла да бъде твърда и последователна в осъществяването на този най-важен приоритет за България.\nВ процеса на своята работа „Зелено движение“ е отворена за сътрудничество със сродните партии и с други демократични политически организации.\nУкрепване на ООН\n„Зелено движение“ подкрепяме утвърждаването на ООН като основен инструмент за гарантиране на демокрацията в процеса на глобализация. Същевременно „Зелено движение“ е за подобряване на ефективността на работа на тази организация чрез намаляване на бюрокрацията и оптимизиране на процедурите.\n„Зелено движение“ споделяме разбирането, че много от проблемите на съвременния свят могат и трябва да бъдат решавани на глобално ниво. Сред тях са опазването на природата, борбата с промените в климата, запазването на мира, ликвидирането на трафика на хора и наркотици, борбата с някои болести и т.н. В същото време ние виждаме проблемите, свързани с работата на ООН и неговите агенции, както и на международните финансови институции (МВФ, Световната банка, СТО и др.). Като отчитаме цялата сложност на съвременната глобална архитектура, в „Зелено движение“ се обявяваме за:\nреформа на Световната търговска организация в посока на отстояване на принципите на устойчивото развитие;\nпреоценка дейността на международните финансови институции (МВФ, Световната банка, Европейската инвестиционна банка, ЕБВР и др.) и реформирането им в агенции за подкрепа на устойчивото развитие.\nIV. Природа и околна среда\nОбща политика в областта\nОпазването на природата и осигуряването на здравословна околна среда е основен приоритет на „Зелено движение“. Въпреки големия брой закони и разпоредби и относителното им хармонизиране с международното законодателство, съществуват редица пропуски, които обезсилват тяхното действие. Това в съчетание с липсата на политическа воля и действащи институции за контрол, както и повсеместната корупция, води до безнаказано унищожаване на природата, влошаване и унищожаване на околната среда.\nКато споделяме основните принципи и ценности на зелените движения по света, ние работим за:\nПодобряване и налагане на законодателство, което гарантира цялостен подход за защита на природата и околната среда от негативните човешки дейности.\nПремахване на субсидиите за дейности, разрушаващи природата, включително неустойчиво горско стопанство, неустойчив туризъм, експлоатация на изкопаеми горива, строеж на язовири и микроязовири, минни дейности, генно инженерство и земеделски монокултури. Въвеждане на данъчни и кредитни облекчения и пренасочване на субсидиите към природосъобразни дейности: сертифицирано горско стопанство и биологично земеделие, алтернативен туризъм, енергийна ефективност и природосъобразни източници на енергия.\nПълна реформа на Министерство на околната среда и водите и превръщането му в институция, която реално защитава природата.\nВъвеждане на независима процедура по Оценка на въздействието върху околната среда (ОВОС), при която инвеститорът не плаща директно на експертите, които оценяват неговия проект. Увеличаване на гражданското участие в експертните съвети по ОВОС.\nВключване целите за опазване на природата във всички секторни политики: икономика, енергетика, финанси, селско и горско стопанство, транспорт и др.\nИнтегриране на целите за опазване на природата във всички регионални и местни политики и практики за развитие.\nУвеличаване на гражданския и обществен контрол върху дейността и вземането на решения от институциите.\nБиоразнообразие, защитени територии, Натура 2000\nЗдравите екосистеми са от изключително значение за човешкия живот. Но темповете на изчезване на биологичните видове са от 100 до 1000 пъти по-високи сега, отколкото във времето преди да се появи човекът. Само 20% от горите на Земята са в „добро здраве“, сравнително незасегнати от разрушителни човешки дейности. Голяма част от реките са замърсени или унищожени от инженерни съоръжения. Голяма част от морското крайбрежие е презастроено с индустриална и туристическа инфраструктура. Инвазията на неместни видове растения, животни и болести расте бързо. България е между страните с най-голямо биологично разнообразие в Европа. Тук се срещат почти всички основни типове природни местообитания в Европа.\nДрастичното унищожаване на местообитания и изчезването на биологични видове в България, особено през последните 10 години, се дължи основно на недобросъвестни икономически дейности, както и на подкрепящото бездействие на държавата. Тези дейности, насочени единствено към бърза печалба, допълнително задълбочават проблемите, свързани с промяната в климата, глобалното неравенство и унищожаването на местните култури и поминъци. МОСВ не може да бъде бюрократична пречка, без да следи за опазването на околната среда.\nНад 34% от страната са предложени за защитени зони в НАТУРА 2000, а само 5% са съществуващите защитени територии. Досегашните правителства не желаят да опазват и управляват ефективно тези територии и позволяват тяхното безогледно разрушаване.\nПриоритети за политическо действие:\nРаботим за създаване и налагане на практики, с които да опазим и възстановим местните растения, животни и естествените им местообитания.\nЕфективно премахване на бракониерството чрез създаване на добре платена и независима горска стража, включване на местните общности в приходите от лов и риболов и в опазването на природата.\nСъздаване на система за ефективност при строителния контрол\nЯсна концепция за управление на защитените зони от НАТУРА 2000.\nУвеличаване площите на защитените територии.\nЯсна дефиниция на режимите в заповедите за обявяване и плановете за управление на защитените територии и зони.\nВъвеждане на икономически стимули и дългосрочни програми за увеличаване на доходите и ползите за местните хора.\nВключване на местното население в управлението на защитените зони и територии.\nГорите на България покриват над 1/3 от територията на страната. Те осигуряват чист въздух и чиста питейна вода за хората. Дават дом за флората и фауната в страната. Допринасят за естествения кръговрат на веществата. Пазят почвеното ни богатство и са естествена защита от ерозия и наводнения.\nОсвен дървен материал за редица индустрии и биомаса за отопление на населението, горите са източник на редица хранителни и лечебни продукти -плодове, гъби, билки. Те са и любимо място за отдих на много хора.\nГорите на България са предимно държавни – около 80% от всички горски територии. Те са публично благо с незаменимо обществено значение. За българските гори се грижат по-малко от 8 000 души.\nЗа опустошаваните от бракониери територии данни няма – налице са данни за конфискувани стари лади, моторни триони, каручки и неизвестни количества дървен материал. Знаем за заведени съдебни процедури, но не и за ефективни наказания (т.е. такива, които да предотвратяват рецидивите на горско унищожение). Категорични сме, че повечето от тези проблеми се коренят в значителните несъвършенства на Закона за горите.\nСправедливо държавно субсидиране на дейностите в горите и ефективно наказание за нарушителите и осъществяващите вредни икономически практики.\nМодернизиране на стопанисването и ползването на горите, въвеждане на електронни системи за мониторинг и оценка и обвързването им със системите за мониторинг и оценка на МОСВ и неговите агенции.\nСвоевременно внедряване на нови технологии и световни открития в горското стопанство и свързаните производства.\nЯсен ред и съгласуваност на действията на държавните и местните институции, имащи отношение към опазването на околната среда, ползването на горските територии и налагането на ефективни наказания за престъпилите правилата и закона.\nПрозрачност и отчетност в ползването на горите и горските продукти на регионално и местно ниво.\nНасърчаване и подпомагане желанието за промяна у стопанските ползватели на горските ресурси.\nГорска сертификация и многофункционално устойчиво ползване на горските ресурси: дървесина, недървесни горски ресурси (гъби, плодове, билки, др.), регулиране на водния ресурс, убежище за дивеч и редки животни.\nРадикални промени на досега действащите лесоустройствени практики и привеждането им в съответствие с изискванията за опазване на горските местообитания, произтичащи от европейските Директиви за хабитатите и птиците и със съвременните виждания.\nОпределяне в бъдещите нормативни документи като първостепенни функции на горите: средообразуваща, консервационна, рекреационна и противоерозионна функции и едва като второстепенна функция – тяхното стопанско значение за добив на дървесина.\nПреустановяване на стопанското ползване на стари, незасегнати, естествени гори и гори в „затворени басейни“.\nПромяна на Наказателно-процесуалния кодекс в посока по-строги и действащи наказания.\nВодата е най-важното нещо за живота. Ресурсите от чиста вода постоянно намаляват благодарение на неправилно управление и недалновидни човешки дейности като замърсяване и неефективно ползване в промишлеността и земеделието, обезлесяване и залесяване с неподходящи видове, пресушаване на влажните зони и други. Интензивното разрастване на населените места, развитието на енергетиката и земеделието става за сметка на нуждите от вода за функциониране на естествените водни екосистеми. Ползването на водите за промишлени нужди взема превес над питейните нужди и напояването. Особено негативно е въздействието от интензивното строителство по Черноморието, където масовото разрастване на курортите не е съобразено с наличните ресурси от питейна вода и средства за пречистване на отпадните води. Пълзящото застрояване все по-високо в планините за задоволяване на тесни икономически интереси отнема и влошава качеството на питейната вода в разположените в подножието селища. Примерът с отдаване на концесия на ВиК София е христоматийно отрицателен не само за България, но вече и в европейски мащаб. Въпреки това по подобна схема се подготвят концесии и в други градове от страната под натиск на международни финансови институции. „Зелено движение“ работи за прекратяването на тази практика.\nСтриктно прилагане на природозащитното законодателство, свързано с водите и промяната му с цел гарантиране приоритетно задоволяване на питейните и другите екологични нужди.\nСтрог контрол върху ползването на водния ресурс.\nВъвеждане на система от адекватни стимули и санкции за предотвратяване замърсяването и разхищаването на водата.\nВъвеждане на ефективни системи за напояване в земеделието.\nПостигане на благоприятно екологично състояние на водните обекти в съответствие с европейските практики и законодателство.\nПоетапно осигуряване на пречиствателни съоръжения за населените места и всички промишлени обекти и въвеждане на устойчиви екосъобразни практики като изкуствени влажни зони за малки населени места.\nОсигуряване на достатъчно питейна вода и програми за пестеливо ползване на водите в бита и подновяване на водопреносните системи.\nОсигуряване на система за обективна оценка на наличните водни ресурси при инвестиционни проекти и недопускане на реализирането им в случай на негативна оценка.\nПреоценка на подхода за отдаване на концесии на водоснабдителните услуги като единствено решение.\nВъздухът е основна част от най-чувствителната компонента на природната среда – атмосферата. Основните негативни фактори, влияещи върху качеството на въздуха, са замърсяванията от промишлеността, транспорта, енергетиката и урбанизацията. Средствата за противодействие на тези фактори са способностите на екосистемите за възстановяване и целенасочените човешки действия. „Зелено движение“ работим за намаляване въздействието на вредните фактори и увеличаване на ефекта от положителните.\nСъстоянието на въздуха влияе както на спецификата на микроклимата, така и на процеси като глобалното затопляне и изтъняването на озоновия слой. Затова политиката спрямо въздуха има както локални, така и трансгранични въздействия и съответно отговорности.\nКато първа стъпка в системата за мониторинг на въздуха в България трябва да се увеличи броят на измервателните станции, за да се събира пълна информация за състоянието на атмосферата. Тази информация трябва да е публично достъпна и своевременно оповестявана. „Зелено движение“ работим за засилване ефективността на контрола, приравняване на санкциите за замърсяване с европейските и налагане на механизми за предотвратяване при спазване на принципа „замърсителят плаща“.\nЗасилване наблюдението на въздуха в градските и промишлени райони.\nСъздаване на нови пунктове за мониторинг на въздуха, както и увеличаване на мобилните такива за постигане на ефективно национално наблюдение.\nДоизграждане на системата за радиационно наблюдение.\nПровеждане на информационни и образователни кампании сред населението по отношение на състоянието на въздуха и основните му замърсители.\nПопуляризиране и насърчаване на зелени практики: залесителни мероприятия, възобновяеми енергийни източници, екологичен транспорт и др.\nУвеличаване на гражданското участие при контрола на замърсителите на атмосферата в България.\nНалагане на санкции и механизми за спиране на процесите на замърсяване.\nСътрудничество и координация със съседни страни по отношение на качеството на атмосферния въздух и трансграничните замърсители.\nСъздаване в България на център за координация на политиките и мониторинг за атмосферния въздух над Балканския полуостров.\nОт състоянието на почвата зависи изхранването на хората и развитието на земеделието. Освен от естествените климатични условия състоянието на почвите зависи пряко от начина на земеползване – сеитбообръщения, обработки на почвата и противоерозионни мероприятия, както и наличието на различни замърсители – тежки метали, петролни продукти, пестициди, минерални торове, строителни отпадъци и нерегламентирани сметища. Плодородният почвен слой се унищожава също така и в следствие на ерозия, дефлация, несъобразено с условията строителство, добивни дейности и интензивно земеделие.\nОколо 80% от почвите в България са подходящи за развитие на биологично селскостопанско производство, докато интензивното земеделие през последните 50 години е довело до сериозни екологични щети – ерозия на почвата, разрушаване на ландшафта, прекомерно ползване и замърсяване на водите, загуба на биоразнообразие.\nРазвитието и прилагането на превантивните инструменти за опазване на околната среда е от съществено значение за опазване на почвите.\nСъздаване на специален закон, както и на стратегия за опазване на почвите като природен ресурс. Подобряване на координацията между ведомствата, имащи отношение по проблема.\nРегулиране на торенето и създаване на механизъм за спазване на изискванията към водите за напояване.\nСъобразяване на земеползването с условията на засоленост.\nИзвършване на пълна инвентаризация на замърсените места.\nРазвиване на система за периодично набиране на информация за локални почвени замърсявания и възстановяване на вредите.\nРазработване на програми за проучване и ремедиация на почвите.\nРазработване на превантивни противоерозионни програми.\nИзискване за рекултивация на нарушените терени при концесии за добив на природни богатства.\nСтрог контрол при използването на утайките от пречистване на отпадни води за нуждите на земеделието.\nМинимизиране замърсяването на почвите с нефтопродукти, ПАН (полиароматни въглеводороди) и ПСВ (полихлорирани бифенили) и задължително почистване на замърсените земи.\nФормирането на адекватни национални политики по изменението на климата изисква не само да се вземат предвид преките и физически последствия, засягащи живота в страната, но и индиректните глобални последствия, неизбежно възникващи от взаимодействието с други въздействия върху природата в света.\nСекторите с главна роля за промените в климата са енергетика, транспорт, селско стопанство.\nРаботим за това изменението на климата да присъства като фактор, влияещ върху стратегиите не само на ведомствата, свързани с околната среда, енергетиката, транспорта и земеделието, но и на институциите, разработващи политики в сферите на икономиката, външните работи, отбраната, образованието.\nНасърчаваме разработването на чисти и ефективни нисковъглеродни технологии чрез пряка и непряка държавна подкрепа, за да придобият масовост и цената им да стане конкурентна.\nРаботим за премахване на пречките пред промяната на поведението на потребителите и индустрията. Това е особено важна предпоставка за всяка политика в борбата с климатичните промени. Ключово за формиране на общественото поведение и подкрепата за действията на национално и международно ниво е разясняването и разпространяването на информация за естеството на климатичните изменения и последствията от тях. Наложително е разработване и въвеждане в училищата на образователни програми по темата.\nРаботим за въвеждане на „въглероден данък“, чрез който да се изпълни принципът „Замърсителят плаща“.\nВ транспортния сектор нашата политика е към намаляване на зависимостта от моторизирания транспорт и на ненужното ползване на МПС. За това са необходими дългосрочни промени за премахване на досегашните остарели градоустройствени практики за зониране и квартална архитектура, които създават зависимост от моторизирания транспорт.\nСуши и наводнения\nНай-ясните изражения на промените в климата са зачестилите явления като суши и наводнения. През последните години България претърпя значителни човешки и материални загуби от наводненията и сушите. Бездействието и неправилните държавни решения и политики увеличиха негативния ефект от тези природни катаклизми.\nХората неправилно се опитват да контролират реките, вместо да контролират ползването на земите в близост до тях. В България над 90% от реките в равнините и низините са променени от хидромелиоративни съоръжения, основно през последните 60 години. Заради оползотворяването на всяка педя земя коритата на реките са изправени и затворени от диги в тесни канали. Много жилищни и промишлени сгради са построени в заливните територии на реките. Въпреки всички технически съоръжения щетите от наводнения се увеличават, а ползите от „извоюваните“ от реката земи не могат да компенсират загубите от унищожаване на естествените крайречни екосистеми. Коригирането на реките понижава нивото на подземните води и осушава околните земеделски земи.\nРазработване на комплексни мерки за борба с наводненията, съобразени с водещите световни и европейски практики.\nВъвеждане на природосъобразна система за ограничаване на щетите от наводнения с основен принцип: „Повече място за реките“.\nВъзстановяване на връзката на реките с прилежащи заливни територии, които ще поемат „високите вълни“ при условия за наводнения, ще намаляват силата на водата и ще бъдат острови за биоразнообразието.\nПрекратяване обезлесяването на речните водосборни басейни. Това ще намали ерозията и поройните прииждания по склоновете.\nСпиране унищожаването на запазените крайречни гори под претекста „прочистване на речните корита за увеличаване проводимостта“.\nСъздаване на работещ модел за прогнозиране на наводненията.\nНаселение, демографска криза, раждаемост\nВ свят, който е вече критично пренаселен, нашата страна губи население и се намира в остра демографска криза. В тази ситуация е необходима качествено нова социална политика, стимулираща раждаемостта. Страната ни се нуждае от деца, чиито потребности са задоволени, на които се гарантира качествено начално и средно образование и конкурентноспособно обучение в университети. В допълнение към това държавата трябва да създаде стимули – преференциална кредитна и данъчна политика – за задържане на младите хора в страната. Създаване на бизнес климат, осигуряващ възможности за професионална реализация и развитие. Неотменна част от този процес е и промяната на Закона за държавния служител в посока стимулиране на смяната на поколенията и постигането на качествено ново ниво на обслужване в държавния апарат.\n„Зелено движение“ работим за превръщането на България в естествен притегателен център за българите, живеещи зад граница.\nСъздаване на обществена нагласа и качествено нова политика за насърчаване на раждаемостта.\nСъздаване на кредитни и данъчни стимули за задържане на младите хора в страната.\nПриемане на нов Закон за държавния служител.\nСъздаване на ясна стратегия и политика на Министерството на труда и социалната политика, която да обуславя преодоляването на демографската криза, с гарантирана приемственост при смяна на политическата власт.\nУкрепване на връзките с българските общности в чужбина.\nУвеличаване на възможностите за обучение и работа в страната на българите, живеещи в чужбина.\nВ „Зелено движение“ смятаме, че в България липсва действащо общество и в частност гражданско такова. Апатията по всякакви обществено значими въпроси е явен показател за това. Като причини за тази апатия ние виждаме:\nлипсата на политическо представителство на мнозинството от гражданите на всяко политическо ниво, която дезинтересира отделния индивид от случващата се политика и бъдещото развитие на държавата (и резултира в ниска избирателна активност);\nпълното нежелание на т. нар. „политическа класа“ да информира и популяризира действащата реална политика и да създаде предпоставки за развитието на гражданското общество (представянето на несъществени събития за водещи новини, определящи обществения интерес, за сметка на важните решения и задължения, предопределящи бъдещето на страната).\n„Зелено движение“ ще работим за налагането на принципно нова информационна политика от страна на управляващите и държавата, която да обуславя обществено участие при взимане на важни за страната решения и цялостна прозрачност на управлението. Такава политика би създала условия за възникване на гражданско общество.\n„Зелено движение“ ще работим за промяната на Закона за достъп до информация в посока на регламентиране/гарантиране на пълен достъп до информация, строг контрол на спазването му и налагането на санкции при неспазването му.\nПодкрепа за местни инициативи\nЗа постигането на своите цели „Зелено движение“ ще работим активно сред местните общности за постигане на устойчиво местно развитие, отчитайки техните специфични интереси и културни особености. Политическата подкрепа и окуражаването на местните инициативи за развитие (включително инвестиционни) са главно необходимо условие за това и естествен елемент от инструментите за въздействие на европейските екологични и демократични движения.\nПрактиката на ЕС показва много добри примери за многостранно печеливши (win-win) местни стратегии, при които икономическа печалба се реализира не въпреки, а в съгласие със средносрочното устойчиво развитие, социалната справедливост и цялостната регионална конкурентоспособност. Еврочленството дава на нашата страна богат спектър от възможности за партньорство и за финансова подкрепа при постигането на целите на устойчивото развитие, фокусирани от будната инициатива на местните хора.\nСвоевременното популяризиране и практическото използване на тези възможности е едно необходимо условие България с нейното природно богатство да подобри по-чувствително както жизнения стандарт, така и качеството на живот на своите граждани. Така страната ни ще започне да се доближава до някои държави членки с много по-неблагоприятни природни условия, компенсирани успешно от тяхната забележителна местна социална интеграция и партньорство за устойчиво развитие. В „Зелено движение“ призоваваме за незабавно започване на отговорен обществен и политически дебат по този значим аспект на развитието на страната и имаме готовност активно да допринесем за провеждането му.\nЗа реализация на подхода „отдолу-нагоре“ са необходими следните елементи:\nнабелязани специфични проблемни приоритети за местно развитие, които да се адресират чрез местни инициативи;\nадминистративни механизми и стимули за инициатори на подобни инициативи;\nподпомагаща социална среда, по-конкретно мрежи от подпомагащи информационни и консултативни центрове, поддържани от местната и централна власт, бизнеса, академичната общност и гражданското общество.\nПрактическото интегриране на тези елементи в България трябва да се предхожда от подготовката на съдържателни и приложими концепции, съобразени с действащото законодателство и социалния климат в България. „Зелено движение“ работи и си сътрудничи активно с изявени природозащитни организации в страната, местната власт, бизнеса, академичната общност и гражданското общество за запълването на тази празнина в полза на дългосрочните обществени интереси. При това максимално ще се обръща внимание на приложението на натрупания опит и добрите практики от подобни политики и инициативи в страните с висок ангажимент към устойчивото икономическо и социално развитие, и особено в държавите членки на ЕС.\nКато следваща стъпка от своя интегриран подход „Зелено движение“ активно подкрепя широкото разпространяване на информация за добри практики, натрупан опит и конкретни възможности за местни и международни партньорски инициативи като част от своята цялостна информационна и комуникационна политика. Ще бъде поставен акцент върху подходи, щадящи околната среда. Хаотичната и фрагментарна информация ще бъдат систематизирана и обогатена. Тя трябва да бъде съобразена с интересите на специфични целеви групи, например местни власти, младежки мрежи и организации, локални мрежи за подкрепа на бизнеса и др.\nВ другата посока на този двустранен обществен диалог партията ще служи като посредник по въпроси от тази категория между местни инициативни групи, както и с отговорните органи на местната и централна власт. Целта на описаните дейности е информиране на обществеността и изграждане на отношение за активно и самостоятелно търсене на решения за бариерите пред местното развитие.\nИнициативата за опазването на околната среда и за местното развитие в мнозинството държави членки на ЕС се проявява от ангажираните местни общности. Същевременно тя има политическо благоразположение и доказани механизми за осъществяване на подобни инициативи и вграждането им в местната и национална политика за развитие.\nВ България липсва интегриран управленски подход в тази посока, поради което общественото участие при взимането и изпълнението на управленски решения е ограничено. Препятстващ фактор са и широко разпространените неправомерни лобистки и корупционни практики в страната.\nСлед изготвянето на своите детайлни предложения „Зелено движение“ ще подложим на политически дебат въпросите за въвеждане на подобни конкретни механизми и стимули в българското законодателство и практика. Ще се обърне внимание на правомощията и достъпната финансова подкрепа за местните власти и легитимирането на нови лица – участници в местното развитие, които да представляват членове на местните интереси със специфични цели, проблеми или отношение към предприемани политики.\nДруг аспект на този въпрос е актуализиране на програмирането и осъществяването на регионалното развитие на страната (в частност взаимодействието на различните нива планови и стратегически документи за регионално развитие, а също разпределянето и упражняването на отговорностите за изпълнение и контрол на тези документи).\nРазработване на политически концепции за широко въвеждане и стимулиране на интегрираните местни инициативи в България.\nПопуляризиране на ползите от местните инициативи за развитие. Политически диалог за приемане на стимули за местните инициативи за развитие.\nИзготвяне на предложения за актуализиране на ЗРР, ЗУТ, ЗЧК и свързани с тях нормативни актове.\nНашата страна има нужда от качествено, сигурно, трайно и естетически издържано строителство. В началото на 21 век сме на ръба на земетръсен цикъл, с остарял жилищен фонд и ново строителство, голяма част от което е със съмнително качество и устойчивост на земетресения, въпреки че на книга отговаря на всички стандарти. От друга страна вече построеното и това, което се строи, отговаря в минимална степен на стандартите за енергийна ефективност, природосъобразност и ефективно оползотворяване на пространството в града.\nПриемане на нов Закон за устройство на територията.\nЗакриване на МРРБ и създаване на Министерство на строителството и урбанизацията\nВъвеждане на установените в ЕС работещи закони и правилници, отнасящи се до различните видове строителство (в Гърция напр. са разрешени 800 кв.м разгърната застроена площ на 4000 кв.м в крайбрежните райони).\nПромяна на съществуващата система на строителен надзор и по-строги, реално действащи правила за лицензиране.\nПромяна на нормативните актове в посока постигане на реална прозрачност и достъп до информация с възможност за превантивна реакция.\nПревръщане на общественото обсъждане в действителен регулационен механизъм на гражданското общество.\nПремахване на незаконно построени сгради и рекултивация на терените за сметка на нарушителите.\nVI. Образование и наука\n„Зелено движение“ залагаме като един от основните приоритети в нашата програма политиката за подобряване на качеството в системата на българското образование и наука. От първостепенна важност за България трябва да е реформирането и модернизирането на системата, както и на учебните и научни програми в посока на съответствие със съвременните световни тенденции.\nВ условията на глобализацията и нарушаващото се равновесие на екосистемите от огромно значение за оцеляването на човечеството и стабилизирането на връзката човек-общество-природа са качеството и иновациите в науката и повсеместното им внедряване.\nНереализирана функция на образованието в България е неговият принос към конкурентноспособността на националните предприятия и към процеса на научни и приложни иновации. Като член на ЕС нашата страна трябва да приложи специални усилия в тази насока, предвид заложените цели в Лисабонската стратегия и в Стратегическите насоки на Общността за постигане на растеж и заетост.\nПрез последното десетилетие в България се наблюдава значително изоставане по отношение на качеството. Това се случва въпреки обявяваната политика с изявен приоритет към образованието и науката от последните правителства.\nСъс съзнание за важността на тази сфера за развитието на обществото и отделния индивид и съобразявайки се с обстановката в България, ние обособяваме следните принципи, които ще се стремим да наложим, за да подобрим статуквото.\nВсеки български гражданин трябва да има равен достъп до образование, независимо от своя етнос, религия, пол и социален статус. Мрежата от училища на основното и средното образование трябва да са съобразени с демографските и урбанизационни характеристики на съответния регион. Достъпът до образование трябва да бъде ефикасно осигурен чрез подходящи решения и транспорт. Със същата цел много по-интензивно трябва да се използват и техническите възможности за дистанционно образование.\nСъздаване на национален фонд за кредитиране на студенти и млади учени.\nЗадължително образование за всички български граждани до 16-годишна възраст.\nРазработване и осъществяване на локални транспортни решения за достъп до образование (училищни автобуси).\nРазработване на национална програма за действие за повсеместно въвеждане на възможности за дистанционно компютърно обучение.\nСитуацията в българското образование и наука трябва да се представя пред обществото. Изразходваните средства, постиженията и проблемите в сферата трябва да се дискутират публично и ежегодно. Информация за количествените показатели трябва да бъде достъпна по Закона за достъп до обществена информация. Нужно е реално участие на настоятелствата и обществените съвети в управлението на учебните заведения.\nИзготвяне на национален поименен регистър на обучаваните и обучаващите.\nЗадължителен вътрешен регистър за всички учебни институции.\nЗадължителен външен одит на всеки 2 години за всички висши училища.\nКонтрол върху системата за оценяване на учащите чрез средства за наблюдение и постигане на прозрачност и обективност.\nИзграждане на ефективна система за контрол на качеството на обучението във висшите училища и повишаване на студентското участие в нея.\nУстановяване на по-тясно сътрудничество с Европейската мрежа за осигуряване качеството на обучение.\nПовишаване на ефективността на системата за акредитиране и следакредитационен контрол при висшите училища.\nОбразованието и науката са основни за всяка една държава. В последните десетилетия в световен план се говори все повече за икономика на знанието и за важността от развитие на тази сфера. Факт е, че някои от най-силните държавни икономики разчитат единствено на потенциала на научното познание. „Зелено движение“ работи за приобщаването на България към тези държави.\nПодобряване на материално-техническата база.\nУвеличаване на извънкласните занимания и проекти.\nУвеличаване на процента от Брутния вътрешен продукт за наука и образование.\nОформяне на студентски селища (‘кампуси’) и обособяването им като публична държавна собственост.\nЗапазване и разширяване на полето при преференции за учащи, определяне на преференции за преподаватели.\nСъздаване на система за адекватно и конкурентноспособно заплащане на учителите, която да привлича млади и подготвени специалисти.\nПриравняване на дела за образование от държавния бюджет със средностатистическия такъв в Европейския съюз при равни темпове за срок от три години.\nСъздаване на данъчни предпоставки за включване на бизнеса в целевото финансиране на учебните заведения.\nИзготвяне и навлизане на стратегия за развитие на висшето образование, съобразена с Лисабонската стратегия и Болонския процес, на базата на която да бъдат извършени реформи в Закона за висшето образование.\nС оглед на рязкото намаляване и застаряване на преподавателите и учените да се изработи дългосрочна стратегия за кадровия ресурс, която да обвързва заплатата на преподавателите в началните, основни и средни училища с резултатите от на периодичната им атестация.\nПо-тясно обвързване на мрежата от учебни заведения и центрове за професионално обучение с нуждите на пазара на труда.\nБългария като част от Европейския съюз се намира в силна конкурента среда. Този естествен принцип влияе положително върху развитието, тъй като се оказва сериозен стимул за напредък и иновации. За да бъде България конкурентноспособна в тази среда, за образованието и науката са нужни множество лостове от страна на институциите и създаване на конкурентен пазар на знанието и науката.\nНезабавно премахване на порочната и корупционна практика на обучение с повече от един учебник за един учебен курс и замяната й с адекватна конкурсна система със засилен обществен контрол.\nОфициален рейтинг на средните и висши училища, на базата на набор от качествени и количествени показатели.\nЦялостно внедряване на европейската система за трансфер на кредити.\nИзработване на ясни и достъпни критерии за кариерно израстване на учителите в средното образование.\nШироко прилагане на съревнованията и олимпиадите в образованието и науката и адекватно премиране на заслужилите с морални и материални награди.\nОбособяване на фонд за проектна дейност, за който да кандидатстват смесени колективи от учени, преподаватели и студенти/ученици.\nОсновна цел на научната и образователната структура е създаването на образовани и квалифицирани граждани, които да вложат уменията си в системата на националното стопанство. Ефективността се постига, когато системата на образование създава вътрешна конкурентност, условия за социално развитие, реализация и оформяне на гражданска позиция на учащите, реноме на международно ниво и преки и устойчиви връзки с пазара на труда.\n„Зелено движение“ работим за практическата насоченост на научните програми и обвързването им с конкретни управленски политики.\nПриемственост между отделните нива на обучение.\nЗасилване ролята на центровете за кариерно развитие и общите проекти на образованието и науката с бизнеса и неправителствените организации.\nНезабавно въвеждане на екологично образование с обособяване на задължителни и свободноизбираеми дисциплини за ползването на природните ресурси, екологията и устойчивото развитие.\nНасърчаване на работодателите чрез мерки и данъчни стимули за осигуряване на стажове и практики за ученици и студенти, както и за квалификация на работниците и служителите.\nСъздаване на фонд за конкурсно финансиране на работещи взаимодействия по проекти за изследвания и иновации между образователните и изследователски центрове и представители на бизнеса.\nВнедряване на нови и ефективни средства и методи на преподаване.\nОбвързване на добрите резултати от учебната дейност с морални и материални стимули, които да повишат икономическия и социалния статус на българските преподаватели.\nФинансирането на здравната система в България се осъществява основно от публични източници при нисък процент на здравната вноска и липса на гаранции за пълна събираемост. Участието на доброволните здравноосигурителни фондове е силно ограничено – около 1% от финансирането на здравната система поради отсъствие на пазарни условия за разгръщане на дейността им.\nЗдравеопазването в България все още не е приоритизирано в държавното управление и спешно се нуждае от широк политически и граждански консенсус, за да бъде признато за национален приоритет. То е основополагащо за икономическото и социалното развитие на страната ни и тази област на човешкото съществуване се нуждае от големи и дългосрочни инвестиции. След програмите за структурни реформи идва ред на инициативите, свързани с развитието на човешките ресурси.\nНякои от основните негативни текущи характеристики на българската система за здравеопазване са: забавяне на процеса на вземане на решения; неправилен подход при диагностиката на заболяванията; нарастваща нужда от капиталови инвестиции; неефективно използване на системите, което води до ниски постъпления.\nНапълно нова система за здравно осигуряване.\nИзработване на ясен и логичен алгоритъм за финансиране на заведенията на националната система за здравеопазване на базата на ефективно работеща, финансово обоснована методика на база средна продължителност на престоя (пребиваването, пролежаването) на болните в болниците, както и на оборот на леглата.\nНамиране на успешен и ефективно работещ баланс между търсене и предлагане на вътреболнични и извънболнични услуги.\nОпазване и повишаване качествата на компонентите на околната среда като основа за добро здраве.\nВъвеждане на система с приоритет на превантивните дейности и профилактиката.\nПовишаване качеството на оказваните здравни услуги, включително и подобряване на отношението към пациента.\nОпределяне и прилагане на доказани пазарни механизми при разпределянето и управлението на ресурсите в здравеопазването за постигане на високо качество и ефикасност на медицинската помощ.\nУвеличаване на финансирането на здравната система от бюджета, но при условия на ефективен и прозрачен обществен контрол на разходите.\nVIII. Стопанство и земеделие\nЗа дългосрочното устойчиво развитие на земеделието в България смятаме като особено важни развитието на традиционните и създаването на алтернативни биологични производства. Този процес изисква модерни и функционални технологии в земеделските стопанства и създаване на интегриран подход за обвързване на производството с преработвателната промишленост и изкупвателните организации. Уедряването (комасацията) на обработваемите земи може да продължи с оглед на по-ефективното им управление, но този процес да бъде съобразен с въздействието, което би оказал върху околната среда и биологичното разнообразие. Същевременно „Зелено движение“ сме за развитие на биологично земеделие, насърчавано и чрез държавна субсидия и специализирано обучение.\nЗа особено важно намираме подобряването на условията и инфраструктурата за производството и реализацията на земеделската продукция. От една страна това предполага въвеждане на нови организационни форми на земеделското стопанство – организиране на групи производители за съвместно финансиране и защита на интересите им и стимулирането на млади фермери да започнат земеделска дейност, а от друга – изграждането и подобряването на съществуващата местна инфраструктура, осигуряваща реализация на земеделската продукция – тържища, пазари и специализирани изкупвателни пунктове. От друга страна модернизацията на земеделските стопанства чрез въвеждане на нови производствени технологии е от съществено значение за подобряване на тяхната икономическа ефективност. Специално внимание трябва да се обърне върху развитието на организационните и инфраструктурни мерки при напояването за постигането на висока ефективност при пестеливо използване на водния ресурс.\nПриоритетно за успешното развитие на устойчиво земеделие „Зелено движение“ ще работи за непрекъснато повишаване квалификацията и своевременната информираност на земеделските производители. За да се посрещнат изискванията и предизвикателствата в земеделието е нужно адекватно ниво на технически и икономически знания и умения за новите технологии, биологичното земеделие, качеството и безопасността на земеделската продукция и познания за изискванията и стандартите, произтичащи от българското и европейско законодателство.\nИдентифициране и промоция на модерни и екологични технологии и подходи за селско стопанство.\nСъздаване на програма за действие за подобрен капацитет и координация на организациите на селските стопани. Повишаване конкурентноспособността на земеделието, горското стопанство и хранително-вкусовата промишленост.\nНабелязване на мерки за подобряване на местната специализирана и комунална инфраструктура в селските общини.\nПрофесионално обучение, информационни дейности и разпространение на научни знания.\nПодпомагане процеса на модернизиране на земеделските стопанства и преструктурирането им в съответствие с изискванията за безопасност на труда, опазване на околната среда, хигиена и хуманно отношение към животните.\nРазвитие на земеделски методи, съхраняващи околната среда и компенсиране на производителите в планинските и необлагодетелствани райони, за да поддържат земята си в добро състояние и да се предотврати изоставянето на земя в тези райони. Увеличаване броя на производители на биологични продукти и увеличаване на площите, обработвани по система за биологична продукция.\nПодобряване качеството на живота и увеличаване на възможностите за заетост в селските райони, качество и достъпност на услугите и инфраструктурата.\nДецентрализирано управление и интегрирано местно развитие в селските райони. Изготвяне и прилагане на стратегии за местно развитие.\nСтрог контрол при изпълнението на стратегическите планове и програми за развитие на селските райони.\nЗемеделските монокултури, насърчавани от агро-бизнеса, генното модифициране и патентоването на природно формирани белези на организмите застрашават разнообразието при земеделските култури и домашните породи животни като драстично увеличават уязвимостта им към болести.\nГенно модифицираните организми (ГМО) променят облика на планетата Земя и подлагат на риск бъдещето на човечеството. Те прекрояват и унищожават фино балансираните природни екосистеми.\nГМО, които достигат до нас под формата на нови сортове семена или като хранителни продукти, излизат от лабораториите много преди края на проучванията за тяхната безопасност.\n„Зелено движение“ подкрепяме развитието на познанието за природата и нейните елементарни механизми за съществуване. Същевременно ние сме против разпространението на генно модифицирани организми и продукти с недоказан комплексен ефект върху човешкото тяло и върху заобикалящата ни среда.\n„Зелено движение“ ще настоява за отмяна валидността на патентите върху природно формирани белези на организмите и спирането на процеса на тяхното патентоване.\nПълна забрана за освобождаване в природата на жизнеспособни генетично модифицирани организми или части от тях;\nСъздаване на механизъм за независим контрол на целия процес по създаване и използване на ГМО.\nПри пускане на пазара на храни, произведени от генетично модифицирани организми или на съставки, които са продукт на тяхната жизнена дейност, това да бъде недвусмислено обозначено върху тяхната опаковка, както и да има предупредителен надпис за неяснотите относно дългосрочните последици за човешкото здраве.\nЗа да бъде устойчива, индустрията трябва да отговаря на няколко основни критерия. Тя трябва да залага главно на възобновяеми суровини, а към невъзобновяемите да подхожда разумно и пестеливо, за да могат и следващите поколения да разполагат със същите ресурси и възможности, както това, населяващо планетата днес. В съвременните условия производствата трябва да са максимално интензивни, а не екстензивни. Индустрията трябва да налага и постоянно да осъвременява стандартите за ефективност, енергоемкост, ресурсоемкост и качество, със стремеж към постоянно намаляване на въздействието върху околната среда и постигането на нулеви вредни емисии и емисии от парникови газове. Отпадъците от производството и консумацията на продукцията трябва да са в максимална степен рециклируеми или биоразградими.\nПроизводства с невъзможен за рециклиране отпадък или такъв, който не е биоразградим,, а продуктът не е жизненоважен и без алтернатива, отговаряща на тези условия, трябва да бъдат преустановени. Изхвърлянето на такива отпадъци на сметищата води до отпадъчен материал, който многократно ще надживее всеки един от нас, а бавното му разграждане води до вредни отлагания в почвите с негативно влияние върху живите организми. Всички индустриални производства се нуждаят от добра организация в справянето с отпадъците си, която да не позволява разхищаване на оползотворими ресурси. За България е необходимо налагането на мащабни кампании и проекти за рециклиране и преминаването от пожелателно към задължително разделно събиране на отпадъците на домакинствата.\nПри индустриалните и домакинските отпадъци е необходимо държавната политика да даде стабилна основа на частната инициатива, която да се грижи за управлението на отпадъците на пазарен принцип и в истински конкурентна среда.\nТретирането на опасни отпадъци е друга област, в която също предстои много работа в България. Липсва действаща политика и по отношение на органичните отпадъци (биомасата), които трябва да бъдат преработвани в компост (органична тор) и биогорива, а не оставяни на сметището, където заровени сред тонове други отпадъци гният без кислород и водят до отделянето на метан, който е многократно по-силен парников газ от въглеродния диоксид. За тази преработка е необходимо органичните отпадъци от домакинствата, селското стопанство и леката промишленост да се събират в максимално чист вид, отделно от други рециклируеми материали и от опасни отпадъци и да бъдат депонирани в специални предприятия за преработката им.\nРазработване на стратегии „нулеви отпадъци“.\nСтимулиране на създаването на множество предприятия за преработка на отпадъци, като при това тези предприятия да са локализирани в максимална близост до населените места и големите ферми и фабрики, за да може да се оптимизират разходите по транспорт на отпадъците и да се създава заетост за населението по региони.\nРазработване и налагане на система от стимули за домакинствата като осигуряване на безплатни кофи и контейнери за отделните домове и диференциране на такса смет в зависимост от рециклируемостта на отпадъците.\nЗавишаване такса смет на предприятия, произвеждащи големи количества нерециклируеми отпадъци.\nЗавишаване на контрола и санкциите за замърсяване и въвеждане на принципа „замърсителят плаща“.\nИзваждане от употреба на опаковки, торбички и прибори за еднократна употреба от трудноразградими материали.\nСветът се движи към революционна промяна. В рамките на 21-ви век се очаква изчерпването на икономически значимите запаси от изкопаемите горива: нефт, природен газ, въглища, уран. Човечеството ще бъде принудено да премине от енергетика, основана на изкопаемите горива към ефективна енергетика, чиято основа са възобновяемите източници на енергия.\n„Зелено движение“ споделя разбирането, че България може да има чиста, безопасна, достъпна, стабилна, независима и финансово приемлива за гражданите си енергетика само ако смени енергийните си източници. Този процес трябва да започне веднага.\n„Зелено движение“ ще работим за постигане на тази цел с всички възможни политически и граждански средства.\nНачалото на промяната е максимално ефективно използване на енергийните ресурси. България е най-енергоразхищаващата страна в Европейския съюз – с 2 пъти по-лоши показатели от Румъния и 5-10 пъти по-лоши показатели от различните страни от ЕС-15.\nПостепенно придвижване на отрасъла към използване само на възобновяеми енергийни източници (ВЕИ) трябва да се превърне в основната цел за развитие на енергетиката. България има потенциал да постигне оптимален енергиен микс от енергийна ефективност и ВЕИ, който ще ни позволи да се отделим от вноса на горива и да постигнем енергийна независимост.\nПостигането на тази цел не трябва да става за сметка разрушаването на ценни природни места. По отношение на ВЕЦ и мини ВЕЦ страната ни е постигнала и дори надминала потенциала си. При тенденцията на дълготрайно засушаване и нередовни валежи към този източник трябва да се подхожда изключително внимателно и само след задълбочена експертна оценка. В противен случай безразборното строителство на ВЕЦ и мини ВЕЦ, на което сме свидетели през последните години, ще доведе до нарушаване на водния баланс на цели региони, както и до разрушаване на естествените речни екосистеми.\nЗа вятърните турбини също трябва да се прилагат експертният подход и превантивните действия, за да не се допуска строителството на турбини на места, важни за птиците и тяхната миграция, както и на места с редки природни местообитания и естествени ландшафтни комплекси.\nМаксимална децентрализация, достатъчност, независимост и сигурност на доставките\nчрез децентрализацията ще се повишават възможностите за конкуренция в отрасъла, ще се осигури възможност за навлизане на повече и относително малки участници и дори възможност за отделните домакинства да могат да произвеждат електроенергия и да я предлагат на пазара;\nдостатъчността на доставките ще ликвидира възможността за енергийна криза, причинена било от намалено производство или недостиг на суровини.\nпостепенно отпадане на вече съществуващите мощности, използващи изкопаеми горива.\nПостепенно отпадане на ядрената енергетика, основана на радиоактивен ядрен разпад\n„Зелено движение“ се обявяваме за затихване на ядрената енергетика в България. Ние сме категорично против строителството на АЕЦ „Белене“ или разширяване на АЕЦ „Козлодуй“ и за безусловно прекратяване на каквито и да е процедури по развитието на тези проекти.\nПо отношение на реактори 5 и 6 в АЕЦ „Козлодуй“ ние настояваме за:\nстриктно спазване на правилата за безопасност и налагане на персонални наказания при допускане на инциденти като тези от последните години;\nработа на блоковете не по-дълга от времето за изчерпване на техния ресурс;\nтотална ревизия на всички договори на централата;\nпрекратяване финансирането на политически партии и политици със средства на централата.\nНашата главна дългосрочна цел (до 2050 г.) в областта на енергетиката е: „България – държава без изкопаеми горива и ядрена енергетика“. За да се постигне тази цел е необходимо да се изработи адекватна средносрочна стратегия (вкл. и план за действие с финансови показатели) до 2025 г. Тази стратегия трябва да бъде органически обвързана с останалите важни стратегии в страната: националната стратегия за устойчиво развитие, стратегията за екологична фискална реформа, стратегията за околната среда, стратегията за опазване на биологичното разнообразие, секторните и регионалните стратегии и т.н.\nПостигане на енергийна ефективност, сравнима със страните от централна Европа;\n25 % от електроенергията да се произвежда от ВЕИ;\n30-45 % от отоплението (вкл. топла вода) да се осигурява от възобновяеми енергийни източници;\nМасово използване на възобновяеми енергийни източници в бита.\nПостигане на поне 10 % биогорива в транспорта;\nПълноценно участие на България в световния научен обмен в областта на енергийната ефективност и възобновяеми енергийни източници.\nМасово използване на пасивната ефективност и новите материали при проектиране и строителство на сградния фонд в бита, административния сектор и индустрията.\nПрекратяване на корупцията в енергетиката.\nЗа да реализираме тези приоритети, ние ще се фокусираме върху следните дейности:\nИзготвяне на промени в законите и подзаконовите актове;\nПредставяне на добри практики от други страни;\nПодкрепа за инициативи, които постигат поставените цели;\nАктивно сътрудничество с бизнеса, местните и регионални власти, научната общност;\nПодкрепа за международното сътрудничество.\nПодкрепа за общата европейска енергийна стратегия\n„Зелено движение“ подкрепяме желанието на все повече европейци, вкл. и политици на всички нива да се изработи една обща енергийна стратегия, в която да се работи за енергийната сигурност, независимост и достъпност на енергията. За целта ние ще реализираме следните допълнителни действия:\nРаботим за недопускане на нови и прекратяване на започналите проекти, които са в противоречие на основните цели и които са на територията на България: АЕЦ „Белене“, нефтопроводите „Бургас – Александруполис“, АМБО и „Южен поток“.\nПодкрепяме развитие на енергетиката в югоизточна Европа на пазарни принципи в съответствие с основните цели – безопасност, стабилност, достъпност, независимост, ефективност.\nРаботим за развитие на обществена нетърпимост към държавните и частните монополи и корупцията на всички нива в енергетиката.\nСътрудничим си с институциите на ЕС, другите политически партии от страните на ЕС и гражданското общество на Европа за постигане на общите цели.\nIX. Туризъм и транспорт\nВ резултат на свръхинтензивното застрояване по Черноморието и ски курортите България се превърна в евтина дестинация, известна с ниското качество на предлаганите услуги. Всичко това спира развитието на този отрасъл. Ние смятаме, че България трябва да развива само устойчиви форми на туризъм, които запазват природното и културно наследство и подпомагат развитието на местните общности.\nАктивна работа за превръщането на България в качествена туристическа дестинация чрез хармонизиране и прилагане на стратегиите за устойчиво развитие и чрез законови промени.\nНалагане на забрани за: създаването на нови застроителни ядра по Черноморието извън съществуващите селища и курорти; за строителство над 3 етажа в близост до ценни природни територии; за строителство в 200-метровата зона от брега.\nВъвеждане и прилагане на ограничения за създаването на нови ски-курорти в планините и значително разширяване на съществуващите.\nРазработване на процедури, които да осигурят опазването или създаването на архитектурни и културни забележителности в селските райони, в т.ч. и архитектурна цялост на цели селища.\n„Зелено движение“ смятаме, че съществуват възможности за развитието и преминаването към екологични форми на транспорт при никаква загуба и дори повишена полза и сигурност за потребителя. Ние настояваме за въвеждане на екосъобразен, икономичен и комфортен обществен транспорт; създаване на повече възможности за алтернативен транспорт като велосипедния при мерки за повишена сигурност на немоторизираните участници в движението. Необходимо е съобразяване на инфраструктурните проекти в областта на транспорта с принципите за опазване на околната среда, а където е необходимо и неизбежно нарушаването на тези принципи, да се намират начини за компенсиране на негативните ефекти.\nВ средносрочен план – въвеждане на био-горива с минимум 10% дял в транспорта до 2020 г., доколкото отглеждането на културите за био-горива не е за сметка на прехранването на населението или обезлесяване.\nРазработване и осигуряване на стимули за развитие и популяризиране на обществения, железопътен и автобусен транспорт като най-екологичната алтернатива.\nОсновен принцип при производството на био-горива да стане въвеждането на задължително събиране и оползотворяване на отпадните хранителни мазнини и органични отпадъци от домакинствата, леката промишленост, селското стопанство и пречиствателните инсталации.\nРаботим за създаването на мрежи от велосипедни алеи и места за безопасно паркиране на велосипеди, като едновременно с това ще проведем широка обществена кампания за насърчаване на велосипедния транспорт.\nЩе създадем стимули за пренасочване на товарния и пътническия превоз от пътната мрежа към железопътните линии.\nЩе работим за пренасочване на държавните инвестиции и тези в рамките на партньорство между частния и обществения сектор от разширяване на летищата към разширяване и подобряване на железопътната мрежа. Ще работим за въвеждане на изискването повишаването на пътния данък да зависи от емисиите, излъчвани от МПС.


Отлично обзаведен двустаен в идеален център | Sofconsult\nОтлично обзаведен двустаен в идеален център\nПредлагаме под наем просторен и светъл двустаен апартамент в сърцето на стара София. Жилището се намира на бул. ‘Патриарх Евтимий’ и бул. ‘Фритьоф Нансен’в поддържана сграда с контролиран достъп. Емблематичен район, на пешеходно разстояние до парка на НДК, множество исторически забележителности, зони за разходка и отдих, административни сгради, търговски обекти, заведения. Отлични комуникации, благодарение на разнообразен градски транспорт, в т.ч. и метро. Апартаментът се състои от входно антре; тъмен вестибюл (много подходящ за кабинет), отворен към голяма дневна с южно изложение, от която се открива прекрасна панорама към парка и НДК; кокетна кухня с остъклен балкон;самостоятелна спалня, ориентирана към тих вътрешен двор; баня с тоалетна. Жилището е след освежителен ремонт, отлично обзаведено и оборудвано. Сградата е без асансьор. РАБОТИМ С КОЛЕГИ. За повече информация и оглед: Радослава Терзиева 0887235442.\nЗдравейте, интересувам се от [Отлично обзаведен двустаен в идеален център]\nрайон Бургас, кв.Сарафово гр.Банкя ж.к. Надежда 4 София Военна рампа София ж.к Света Троица София, ж.к Зона Б18 София, ж.к. Красна поляна София, ж.к. Люлин 5 София, ж.к. Овча купел 2 София, ж.к. Полигона София, ж.к.Люлин 1 София, кв. Витоша София, кв. Манастирски ливади София, кв.Бъкстон София, кв.Драгалевци София, кв.Малинова долина София, Кръстова вада София, с.Горни Лозен София, Център


– 20.08.2021Публикувано в: Slideshow, Актуално1, Кърджали\nВ рамките на тридневния фестивал ще има изложение на екологично чисти храни от Родопите. Посетителите ще имат възможност да опитат вкуса на традиционни местни ястия, на разнообразни храни и продукти. Фолклорна програма с участието на любителски художествени състави от страната и чужбина ще започне днес от 17:00 часа. Официалното откриване на фестивала ще бъде в 19:00 часа. Първият ден ще завърши с младежка дискотека с участието на „Дийп Зоун Проджект“ (Deep Zone Project).\nНа 21 август (събота) от 10:00 фестивалът продължава с концертна програма с участието на фолклорни състави от област Кърджали, Смолян, Стара Загора, Разград, Пазарджик, Добрич, Силистра и Русе. От 10:30 часа в залата на общината ще има презентация на академик Атанас Атанасов – съвместен геномен център между Софийския университет „Св.Климент Охридски“ и Селскостопанската академия на тема „Органично чистите храни от Родопите и Европейския зелен пакт“. По време на фестивала ще се проведе и изложба „Изкуство и занаяти“ по проект „Ардино и Димотика през миналото и бъдещето“ (ARDICO) – Програма за сътрудничество ИНТЕРРЕГ V-A „Гърция-България“. От 19:00 часа ще започне концертът на големия майстор на саза Фахри Нур от Момчилград, а от 20:30 часа в центъра на града, програмата за деня ще завърши с концерт на известния поп-фолк изпълнител Меди.\nТретият ден на фестивала (22 август) също се очаква да бъде атрактивен, с богата концертна програма на фолклорни състави. Фестивалът ще завърши с награждаване на участниците. Организатори на фестивала са община Ардино, читалище „Родопска искра 1921“ и представители на местния бизнес.


В СУ „Петко Рачов Славейков“ продължават занятията в пилотните паралелки, съгласно календарния план за работата на училищния екип по апробиране на Проект BG05M2OP001-2.001-0001 „Система за кариерно ориентиране в училищното образование ”.\nВ поредица от срещи, разговори и дискусии през януари, февруари и март, учениците разкриваха своите желания, способности и цели, обмисляха и планираха своя кариерен път, получаваха информация и подкрепа как да реализират мечтите си за работа, за последващо образование или собствен бизнес.\nПървокласниците от I а с огромно желание работиха по темите "Групите на професиите" и "Професиите, които обслужват хората" от Програмата за кариерно ориентиране на ниво училище. Оцветяваха работни листи, откриваха видими признаци за групиране на професиите, разпознаваха професии от основни професионални групи и добиваха начални знания за характеристиките на често срещани професии. Дискутираха за приликите и разликите между професиите от една и съща група.\n"Какъв да стана?" бе темата по която работиха учениците от пилотния II б клас. Уп¬раж¬не¬нието „Поз¬най мо¬я¬та про¬фе¬сия“ предизвика огромен интерес сред участниците. Изясняваха се основни понятия като: работа, професия, работно място, работно облекло, средства на труда, образование. Обсъждаха връзката между професията, образованието за нея и вида трудова дейност. В клуб Кариера второкласниците се запознаха с професията на фотографа. Срещата им с фотограф бе наситена с много вълнуващи моменти и много въпроси. Гостът им разказа за необходимостта от комбинацията на технически и творчески умения, които трябва да притежава всеки професионалист, за да снима хора, продукти, места и различни събития. Имаха възможност да разгледат професионален фотоапарат.\nВ III а клас се проведе учебно занятие на тема „Моето любимо занимание" от ядро "Осъзнаване на възможностите" на Програмата за кариерно ориентиране на ниво училище. Децата разказваха за своите хобита, описваха любимите си занимания и какви са техните мечти за реализация, когато дойде време да „влязат“ в света на големите.\nЧетвъртокласниците от пилотния IV б клас работиха по темата „Познавам професията на…” и в клуб ,,Кариера” се запознаха с професията на медицинската сестра. С повишен интерес следяха разказа на здравния специалист. Научиха в какво се състои работата, какви качества са необходеми за нея, какви правила трябва да се спазват относно профилактиката, диагностиката, лечението и рехабилитацията при различните заболявания. Беше коментирано, че каквато и професия да си изберат, трябва да я харесват, да овладеят добре знанията за нея. Срещата помогна на малките ученици да научат повече за това, как избираме своята кариера и защо е важно да харесваме това, което правим.\nТемите: „Про¬фе¬си¬и¬те имат ис¬то¬рия” и „Про¬фе¬си¬и¬те око¬ло мен” от ядро „Осъзнаване на възможностите” провокираха учениците от V б клас да осъзнаят връзката между очакванията си към определена професия и нейните реални измерения в практиката; да проверят мечтите си за определена професия в реалността на нейното ежедневие. Включени бяха ин¬те¬рак¬тив¬ните уп¬раж¬не¬ния за V клас– „Про¬фе¬сии и сред¬с¬т¬ва на тру¬да“ , „Про¬фе¬сии, ко¬и¬то си при¬ли¬чат“ и филм „По¬том¬с¬т-ве¬ни¬ят из¬бор на про¬фе¬сия“.\nРабота по тема "Изследвам света на труда" се проведе с учениците от VI д клас. Занятието включваше филм „Поз¬на¬ти¬те и не¬поз-на¬ти¬те про¬фе¬сии“ и уп¬раж¬не¬нието „Поз¬най коя е про¬фе¬си¬я¬та“. При проведеното обучение учениците оживено откриваха наименованията на различни професии по общите им характеристики и се запознаха с по-рядко срещани професии.\nСедмокласниците от пилотния VII г клас се занимаваха с темите „Умея да уча” и „Моят портрет на успеха” от ядро „Са¬моосъзнаване”. Целта бе осъзнаване на необходимостта от рационално изразходване на личното свободно време и обмисляне на варианти за разумно и удовлетворително оползотворяване на времевите ресурси. Темите предизвикаха интереса на учениците, които са пред избор къде да продължат образованието си след завършване на седми клас. Дискутираха проблемите на мотивацията за успешен избор, желанието и начините за постигане на целите.\nГруповата работа с учениците от VIII а клас бе насочена към осъзнаване на възможностите и са¬моо¬съзнаване с темите: „Про¬фе¬си¬о¬нал-на кар¬та на ре¬ги¬о¬на”, „Мо¬я¬та бъ¬де¬ща про¬фе¬сия” и „Конфликти”. Учениците откриваха важните неща, които мотивират човека в неговия житейски избор. Всеки подреди ценностите по собствени критерии. Дебатираха въпроса за мястото на материалното и духовното в съвременния начин на живот. Всеки от участниците изгради свой професионален ценностен профил.\nУчениците от пилотния IX а клас участваха в обсъждания на техните интереси и способности, заедно търсиха силните страни на всеки един и отбелязваха слабостите. Водещи теми на обсъжданията бяха „Не-об¬хо¬ди¬ми про¬фе¬сии”, „Ин¬ди¬ви¬ду¬ал¬на ини¬ци¬а¬ти¬ва и мо¬ти¬ва¬ция”, „Мо¬и¬те ин¬те¬ре¬си и ра¬бо¬та¬та”.\nДесетокласниците от пилотния X а клас се занимаваха с темите „Да ра¬бо¬тиш за се¬бе си или да ра¬бо¬тиш за друг“, „Типове кариера“. Учениците се учиха как да разпознават своите умения, как да разчитат на силните си страни и да се справят със слабите, дискутираха въпроса за връзката между учебните предмети, които харесват в училище и избора на професия.\nДейностите с учениците от XI а клас и XII а клас бяха насочени към избора „Работа или образование“. С подчертан интерес бяха обсъждани възможностите за висше образование в България и в чужбина, както и въпроса за самостоятелното финансиране на образованието. С особено внимание и много въпроси бяха посрещнати представителите на различни висши училища, които се срещнаха с единадесетокласниците и дванадесетокласниците през месец март. Посещението на изложението „Кандидатстудентска борса 2017“ осигури информация и даде практически насоки за това как се кандидатства, какви са необходимите документи и кои са периодите за полагане на кандидатстудентските изпити. На 30 март учениците от двете пилотни паралелки се включиха в среща с работодатели от реалния сектор. Участниците в срещата дискутираха важния въпрос за откриване на професионалните алтернативи, професионалния избор и кариерния път.\nПедагогическият екип в СУ „П. Р. Славейков“ интензивно работи за изграждането на динамично и активно общество от млади хора и със съдействието на кариерните консултанти от ЦКО – Добрич подпомага учениците в тяхното кариерно ориентиране, като акцентира върху взаимодействието между учене и пазар на труда. Педагозите информират, съветват и насърчават учениците да определят своя капацитет, компетенции и интереси, да вземат решения за образование, обучение и работа, и да управляват своя индивидуален живот и възможности за учене, работа и други ангажименти.


Крадци се вмъкнаха в кола, но няма да повярвате защо не я откраднаха, ами се отказаха и избягаха (ВИДЕО) | Auto.blitz.bg newspaper\nКрадци се вмъкнаха в кола, но няма да повярвате защо не я откраднаха, ами се отказаха и избягаха (ВИДЕО)\n05.02.2019 11:50 /\nВ американския град Семс, щата Алабама, е имало много забавен случай с Honda Civic с ръчна скоростна кутия. Автокрадците не успели да я откраднат, защото не знаели как да използват ръчната трансмисия.\nТози случай е станал широко известен в мрежата поради видеокамерите, които са много в американските паркинги и са заснели инцидента.\nНа кадрите се вижда как към магазин се приближава черен джип с четири момчета. Те забелязват паркирана Honda Civic, произведена 1995 година. Шофьорът и пътниците не са в автомобила, но ключовете са останали вътре.\nПрестъпниците решават да се възползват от това. Двама от тях влизат в Хондата и се опитват да я откраднат. Обаче, те не успяват да го направят заради ръчната скоростна кутия. Никой от тях не знаел как да я използва.\nСкоро собственикът на набелязаната от бандитите машина се връща тичайки. Наложило се е автокрадците бързо да се качват в джипа си след неуспешната си акция и бързо да напуснат паркинга.\nСобственикът на Honda Civic е съобщил на полицията за опита за кражба като е назовал номера на автомобила на престъпниците. Благодарение на видеокамерите, един от тях е идентифициран като Блейк Лоурънс. Между другото, в същия ден, този Блейк Лорънс се е опитал да ограби малък магазин, но отново безуспешно. /auto.blitz.bg\nNjama Po sigorno ot ZMIJA Mamba imam gi 2 v kolata.


В някои държави прилагат химическа кастрация при педофилия - По света и у нас - БНТ Новини\nОще след жестокото убийство на журналистката Виктория Маринова у нас се чуха гласове за въвеждане на химическа кастрация за изнасилвачи, каквато практика има в някои държави по света - някои щати в Америка, Русия, Израел, Австралия, Нова Зеландия, Южна Корея и някои страни в Европа. На повечето места тя е доброволна. Противниците на идеята изтъкват, че това е временна мярка, която не влияе на съзнанието на престъпника.\nХимическа кастрация за изнасилвачи и педофили - звучи крайно и дори антихуманно, но афектирани от жестоки престъпления хората в повечето случаи я приемат с одобрение. Като цяло обаче се знае малко за нея. Тя се извършва с вещества, които намаляват либидото и агресията. Прилагат се с инжекция всеки месец. Имат странични ефекти, които са вредни за здравето. Ако инжекциите се спрат, нагонът обикновено се връща. В държавите, в които се прилага, обикновено е доброволна. т.е става само със съгласие на престъпника като често е условия за намаляване на присъдата му.\nЛюдмил Рангелов - адвокат: За нашите ширини не ми изглежда приемливо и рационално - възможно е, сега се повдига като въпрос - възможно е това да се дължи на две причини - едната е политически популистки искания, а другата е, че голяма част от гражданите не разбират, че химическата кастрация по ефект не е равна на хирургическата кастрация.\nВ Съединените щати - само в Тексас се прилага и хирургическа кастрация. Тя се постановява като принудителна мярка от съда. В Европа няколко държави разрешават химическата кастрация, сред тях Германия, Франция, Белгия и скандинавските страни - Швеция, Финландия, Норвегия, Дания и Исландия. Там обаче тя винаги е доброволна и при определени условия.\nЛюдмил Рангелов - адвокат: Дори там в тези държави, където е предвидено, това е вариант, това не е универсално наказание. Сегашните наказания за такова деяние са максимално възможните за страна, членка на Европейския - т.е. до живот без право на замяна. Ние не можем да имаме смъртно наказание.\nОт 3 години в Турция е въведена принудителна химическа кастрация. Полша пък е единствената страна-членка на Европейския съюз, в която химическата кастрация също е принудителна, но само в случаи на престъпления срещу малолетни под 15 години. Миналия месец и Украйна въведе принудителна химическа кастрация за педофили.


Прикачно оборудване за Строителство и озеленяване, за поддържане на парцели и настилка, независимо от елементите или терена, плюс уверете се, че работните площадки са готови за структурно проектиране. Премахнете и презасадете дървета, изтеглете и разпръснете мулч, отстранете гъстите храсти, подгответе лехи за семена, изкопайте дупки за стълбове на оградата, безопасно преместете павета и много други с универсалните Прикачно оборудване за Строителство и озеленяване.\nТелескопична греда с лебедка за товарач\nТелескопична греда с лебедка за товарач, удобна телескопична стрела, за да позиционирате товари на места, които иначе биха били трудно достъпни. Стрелата, оборудвана с лебедка, увеличава обхвата за напред.\nТелескопична греда за товарач, разширява обсега на вашия телескопичен товарач, Телескопична греда е идеалното решение за поставяне на тежки товари над или под препятствия. Предназначен за повдигане и поставяне на предмети около работната площадка.\nКюбел кофа за мини товарач, е чудесна за всеки течен материал и работи като всичко от кофа за зареждане и бъркане до кофа за наливане на бетон. Кюбел кофа за мини товарач се предлага в размери с обем 0,40 m³ и 0,78 m³.\nГрайфер кофа за изкореняване за телескопичен товарач\nГрайфер кофа за изкореняване за телескопичен товарач, иновативната кофа с грайфер вече е достъпна за телескопични товарачи. Този Грайфер кофа за изкореняване за телескопичен товарач ускорява процеса на отстраняване на пънове за наистина универсален и ефективен инструмент за телескопичен товарач.\nСтроителна кофа за мини товарач, най-здравата от всички кофи. Строителна кофа за мини товарач са идеални за всичко - от копаене до обработка на материали. Кофи за строителни/индустриални кофи предлагат добра видимост на режещия ръб и отлична сила на разбиване на кофата за по-добро копаене и по-лесно пълнене на кофата.\nКомбинирана кофа за мини товарач, дозиране, захващане, изравняване, копаене, товарене и изхвърляне. Комбинирана кофа за мини товарач прави всичко. Използвайте го при събаряне, строителство, озеленяване и общински работи.\nКофа за камъни за мини товарач, са отлични за отделяне на нежелани обекти, като камъни и други отломки, от работните зони, като същевременно оставят по-фин материал след себе си, който може да бъде култивиран или озеленен.\nПалетни вилици плаващи за мини товарач\nПалетни вилици плаващи за мини товарач, шарнирно закрепен към рамката, този вариант на вилицата за палет позволява максимална гъвкавост в тесни и неудобни пространства, което ви позволява да обръщате и накланяте вилицата до необходимия ъгъл, за да свършите работата!\nГребло за подравняване за мини товарач, перфектният инструмент за завършване на земята. Гребло за подравняване за мини товарач изгребва и събира повърхностни остатъци, докато изглажда и изравнява почвата.\nКопач за канали за мини товарач, идеален за разсадници и озеленяване. Използвайте Копач за канали за мини товарач, за да копаете, изкопавате, отстранявате камъни и пънове, да трансплантирате дървета и храсти, да пренасяте и засаждате накълцани и облепени дървета, както и за разрохкване на твърда почва.\nГрайфер с кофа за изкореняване за мини товарач\nГрайфер с кофа за изкореняване за мини товарач, цялостен контрол върху растителността на следващото ниво. Грайфер с кофа за изкореняване за мини товарач е със същата многофункционална иновация и основа с висока якост.\nПриспособление за изкореняване на дървета за мини товарач, ще хване малки дървета, след което ще издърпа и издърпа напълно - корени и всичко! Просто хванете и разкъсайте с бързо и ефективно затягащо движение. Приспособление за изкореняване на дървета за мини товарач можете ефективно да изчистите големи площи или да се промъкнете за по-селективно отстраняване на фиданки и друга растителност.\nПриставка за полагане на тревен чим за мини товарач, улеснява полагането на големи ролки. Пъхнете гредата през центъра на ролката и след това я вземете с приставката и разточете копката.\nМиксер за бетон за товарач, самозареждаща се бетонобъркачка с плъзгане облекчава напрежението от производството на солидна работа.


Балканската лига въвежда лицензи - Баскетбол - Sportal.bg\nБалканската лига въвежда лицензи\n29 септември 2010 | 09:16\nРъководството на Балканската лига въвежда от новия сезон 2010/2011 лицензи за всички отбори-участници в надпреварата. Промяната засяга играчи, треньори, рефери и служебни лица.\nЛицензите ще бъдат два вида - "А" за европейски играчи и "B" за състезатели извън Европейския съюз. При треньорите разделението е по същия начин. Третият вид документи ще бъдат изцяло за съдиите и комисарите, както и за представителите на ръководните органи на Балканската лига.


КОЗМЕТИКА :: Медицинска :: Лице :: Мазна и смесена кожа :: Пилинг и скраб :: ГАЛЕНИК ПЮРЕТ СЮБЛИМ ПУДРА ГОМАЖ / GALENIC PURETE SUBLIME EXFOLIATING POWDER ексфолира механично кожата придава гладкост пудра 30мл\nНачало/КОЗМЕТИКА/Медицинска/Лице/Мазна и смесена кожа/Пилинг и скраб/ГАЛЕНИК ПЮРЕТ СЮБЛИМ ПУДРА ГОМАЖ / GALENIC PURETE SUBLIME EXFOLIATING POWDER ексфолира механично кожата придава гладкост пудра 30мл\nБърза връзка: https://mypharmacy.bg/2410\nГАЛЕНИК ПЮРЕТ СЮБЛИМ ПУДРА ГОМАЖ / GALENIC PURETE SUBLIME EXFOLIATING POWDER ексфолира механично кожата придава гладкост пудра 30мл\nГАЛЕНИК ПЮРЕТ СЮБЛИМ ПУДРА ГОМАЖ / GALENIC PURETE SUBLIME EXFOLIATING POWDER е съчетание от четири натурални пудри: Борова пудра: ексфолира механично кожата за да й придаде гладкост и да възвърне сиянието и свежестта на тена; Прах от бяла глина: детоксикиращо и почистващо действие / замърсявания от околната среда, грим, токсини/; Скален прах: матиращо действие, против лъщенето на кожата. Galenic ete Sublime Exfoliating Powder осигурява изключителен нежен пилинг, за съвършено нежна кожа на лицето. Моментално кожата става по-гладка и сияйна. Оптимална толерантност за всички типове кожа. Свежи обонятелни нотки на бели цветя, жасмин и момина сълза. Ползвайте единствено за външна употреба. Избягвайте контакт с очите и използвайте преди изтичане на срока за годност. Съхранявайте на място недостъпно за деца и далеч от пряка слънчева светлина.\nЕдин до три пъти седмично:\n1. Изсипете малко количество върху навлажнени ръце.\n2. Разнесете пудрата върху дланите.\n3. Деликатно масажирайте с кръгови движения за отстраняване на мъртвите клетки и токсините.\n4. Изплакнете с вода.\nНУКС АКВАБЕЛА КОМПЛЕКТ Емулсия за лице 50мл / Почистващ лосион 35мл / Микроексфолиращ почистващ гел за лице 15мл\nАВЕН КЛЕАНАНС МАСКА- ЕКСФОЛИАНТ / AVENE CLEANCE MASQUE- MASK ексфолираща маска за мазна кожа, склонна към несъвършенства 50мл\nКупи за 26,00 лв.\nБИОДЕРМА ПИГМЕНТБИО Изсветляващ и ексфолиращ крем 200мл\nКупи за 27,73 лв.\nЕСТЕДЕРМ ОСМОКЛИЙН КУТИЯ Маска с изглаждащ ефект 75мл + Крем за почистване на пори 75мл + Хидратиращ клетъчен крем 10мл\nКупи за 89,90 лв.


Малко познатата история за Цана Козинарова, българаката от Клисура, извършила чутовен подвиг\nПодвигът на българката е използван от писателя Георги Караиванов в романа му “Боримечката”, където героинята е наречена Ана. Поради това днес тя е известна повече с литературното си име, отколкото с рожденото си Цана.\nВсеки народ има своите героини в борбата за свобода и социален прогрес, които благослови. България роди и откърми в мрачните векове на робството такива светли имена като легендарната Райна княгиня, Сирма войвода и баба Тонка Обретенова.\nСред тях е и това на великомъченицата на българската свобода от каменна Клисура – Ана (Цана) Козинарова. Името ѝ едва ли говори нещо на широката читателска аудитория, пък и на историците, които живеят извън пределите на Розовата долина. Но то отдавна се е превърнало в символ на саможертвата на една млада жена в страшните и славни дни на Априлското въстание от 1876г.\nАна е родена през 1840 г. в Клисура и се задомява рано с Никола Козинаров, на който родила четири мъжки рожби. В дните на Априлското въстание през 1876г., по време на Клисурската република, ръководена от местния революционен комитет “Братя Самуилови “, начело с Никола Караджов, тя споделила съдбата на всички клисурки, които редом с мъжете си се готвели за великото народно дело.\nЛеела куршуми, пълнела фишеци, събирала храни, шиела четнически униформи и въстанически знамена. Когато Боримечката изпробвал на хълма над селото своето черешово топче и черковните камбани забили тревожно, тя изпратила своя мъж на позициите на Зли дол, за да брани селото от налитащия башибозук.\nАна и съпругът ѝ Никола живеели близо до Черковската махала на Клисура. Възползвайки се максимално от факта, че в други селища на Карловския край не избухнало въстание, на 26 април жестокият карловски спахия Тосун бей събрал двехилядна орда от башибозуци и нападнал Клисура.\nСлед кратко съвещание, обаче, те решили да разделят силите си и да обкръжат въстаналото село. Това решило изхода на неравния бой. Башибозукът обходил по фланговете въстаническите позиции и с едновременен удар, от север и от юг, успял да ги пробие.\nСъс смразяващи кръвта викове, турците нахлули в непокорното село и започнали да палят, грабят и безчинстват в долния му край. Това накарало обезумелите от ужас хора да нарамят по една бохча, да хукнат и да се спасяват по пътя през Върлишница за съседното село Копривщица.\nЗълвата на Ана Козинарова – Ана Гуджелеева, като я видяла, че още стои на двора с четирите си деца и се чуди какво да прави, я подканила настойчиво да я последва. Ана обаче се подвоумила, защото мъжът ѝ, който бил на позицията, ѝ бил заръчал да не мърда от дома им без него.\nКогато видял, че обстановката станала неконтролируема и врагът нахлул в селото, той ѝ пратил хабер по пратеник да се спасява с децата им. За зла участ пратеникът паднал убит още в началото на боя и така не могъл да изпълни заръката на Никола Козинаров.\nНай-голямото момченце на Ана и Никола било на единадесет години, а най-малкото било току-що родено и само на 16 дни. В суматохата най-голямото дете тръгнало да бяга с леля си и братовчед си Методи. Усетила липсата му, Ана Козинарова хукнала след него и близо до къщата на баща си Хаджи Бальо, го настигнала и върнала обратно. От мъжа ѝ нямало ни вест ни кост.\nТрите ѝ по-големи момченца Иванчо, Цанко и Петърчо я слушали онемели и уплашени. Ужас късал сърцето на майка им. Писъците на озлочестени жени и на закланите деца и старци се впили като смок в сърцето ѝ. Нямало съмнение, че страшното идело.\nКуршумите на турците свистели над покривите на къщите и се забивали зловещо в тях. Съдбоносният час настъпил и тя не бивало да чака повече. Когато пламнала съседната къща на Койови и се чул сподавеният вик на умъртвените ѝ стопани, Ана осъзнала какво я очаква, ако попадне жива в лапите на зверовете в човешки образ, затова решила – да предпочете смъртта пред позора и безчестието. Като чула, как башибозукът сипе люти закани и разбива портата ѝ, за да се втурне като глутница свирепи псета вътре, тя притиснала силно до себе си и целунала през сълзи момчешките главици.\nКладенецът, в който намират смъртта си отчаяната майка и четирите ѝ невръстни деца\nПодвигът на Цана Козинарова е използван от писателя Георги Караиванов в романа му “ Боримечката”, където героинята е наречена Ана. Поради това днес тя е повече известна с литературното си име, отколкото с рожденото си име.\nСестра ѝ кръщава своя син, роден след Освобождението, на Цана. Това е известният лекар Цанко Труфчев, който в началото на 20 век завършва с отличие медицина в Русия и дълги години работи там. Към края на своя живот се прибира заедно със семейството си в България и става лекар на Клисура.\nСаможертвата на Ана Козинарова рядко се среща в аналите на световната история и по своя смисъл тя се родее със саможертвата на 40-те калиакренски девойки и с подвига на Спас Гинев и Кочо Честименски, които в обсадения от турците храм на Перущица, в дните на Априлското въстание през 1876 г., собственоръчно отнели своя живот и живота на своите жени и деца, за да не попаднат живи в ръцете на оскотелия башибозук. Непокорни приживе, свободни в смъртта!\nПодвигът на Ана Козинарова се извисява като един недосегаем Еверест, който ни изпълва с гордост и почит към тази великомъченица на българската Свобода.\nИ както казва легендарният полковник Борис Дрангов: „Две смърти няма! Без една – не може!” За укрепване на имунната система вижте ТУК\nСлед 141 години в Клисура отново гръмна първата пушка\nБорисов: Поклон пред паметта на всички, загинали за свободата на България!\nДнес движението от км 237 до км 308 на АМ “Тракия” в посока Бургас ще се осъществява в изпреварващата лента\nДнес, до 19 ч. движението от км 237 до км…